text: সম্ভব হলে ৫ সেপ্টেম্বর থেকে একদিন অন্তর ক্লাস || Latest Bengali News | Breaking Bangla News - Aajkaal
  সম্ভব হলে ৫ সেপ্টেম্বর থেকে একদিন অন্তর ক্লাস
  আজকালের প্রতিবেদন: করোনা পরিস্থিতিতে রাজ্যের শিক্ষাপ্রতিষ্ঠানগুলি বন্ধ থাকার মেয়াদ আরও এক মাস বাড়ানোর কথা ঘোষণা করলেন মুখ্যমন্ত্রী মমতা ব্যানার্জি। মঙ্গলবার মুখ্যমন্ত্রী জানিয়েছেন, পুরো আগস্ট মাস জুড়েই বন্ধ থাকছে স্কুল কলেজ–‌সহ রাজ্যের সব শিক্ষা প্রতিষ্ঠান। পরিস্থিতি অনুকূল হলে সেপ্টেম্বর মাসে শিক্ষক দিবসের দিন থেকে একদিন অন্তর ক্লাস শুরু করা হতে পারে। আগস্ট মাসের করোনা পরিস্থিতি দেখেই এ ব্যাপারে সিদ্ধান্ত নেওয়া হবে।
  আগের সিদ্ধান্ত অনুযায়ী ৩১ জুলাই পর্যন্ত বন্ধ রাজ্যের স্কুল, কলেজ, বিশ্ববিদ্যালয়–‌সহ সব শিক্ষা প্রতিষ্ঠান। মুখ্যমন্ত্রীর এদিনের ঘোষণা অনুযায়ী যা বেড়ে হল ৩১ আগস্ট। এদিন নবান্নে সাংবাদিক বৈঠকে মুখ্যমন্ত্রী বলেন, '‌স্কুল কলেজ, শিক্ষাপ্রতিষ্ঠান আগস্ট পর্যন্ত বন্ধ থাকবে। এর আগে খোলার কোনও প্রশ্নই আসে না। কারণ এখন করোনা শীর্ষে আছে। যদি সব কিছু ঠিকঠাক থাকে তাহলে আমরা ৩১ আগস্টের মধ্যে বলে দেব কবে খুলবে। আমাদের একটা লক্ষ্য আছে। ৫ সেপ্টেম্বর।
  সর্বপল্লী রাধাকৃষ্ণণের জন্মদিন। শিক্ষক দিবস। সেদিন থেকে, যদি করোনা পরিস্থিতি অনুকূল হয়, তাহলে দুর্গাপুজোর আগে পর্যন্ত ওই একমাস একদিন অন্তর এক একটা ক্লাস চালু করা হতে পারে। যদি আগস্ট মাসে আমরা দেখি যে পরিস্থিতির উন্নতি হচ্ছে তবেই তা হবে। ৩১ আগস্ট পর্যন্ত কিছু করা যাচ্ছে না।'‌
  কলেজের চূড়ান্ত স্তরের পরীক্ষা নিয়ে ইউজিসি–‌র নির্দেশিকা প্রসঙ্গে মুখ্যমন্ত্রী এদিন ফের বলেন, '‌কলেজের পরীক্ষার্থীদের ব্যাপারে বলেছি, এখন এভাবে পরীক্ষা নেওয়া সম্ভব নয়। ইউজিসি–‌র আগের নির্দেশিকা অনুযায়ী প্রস্তুতি নেওয়া হয়েছে। সেই মতো বিশ্ববিদ্যালয়গুলিকে অ্যাডভাইজরি দেওয়া হয়েছে। ইউজিসি–‌র উচিত সেই নির্দেশিকাকেই মান্যতা দেওয়া। ছাত্রছাত্রীদের ব্যাপারটাও দেখতে হবে।'‌ প্রসঙ্গত, সোমবার প্রধানমন্ত্রী নরেন্দ্র মোদিকেও বিষয়টি দেখতে বলেন মুখ্যমন্ত্রী। ইউজিসি–‌র নতুন নির্দেশিকার বিরোধিতা করে ১১ জুলাই তিনি প্রধানমন্ত্রীকে চিঠিও দিয়েছেন।